მონტე-დი-პიეტას პალაცო (მესინა)

მონტე-დი-პიეტას პალაცო — პალაცო მესინაში, სიცილიაში, რომელიც მდებარეობს 24 მაისის ქუჩაზე (ყოფილი „მონასტრის ქუჩა“). აშენდა 1616 წელს ცისფერთა საძმოსთვის ნატალე მასუჩოს დიზაინით. შენობა ძლიერ დაზიანდა 1908 წლის მიწისძვრის დროს. ისტორია მესინის მონტე-დი-პიეტა (სათნოების მთა) 1581 წელს „ცისფერთა საძმომ“ დააარსა და იგი წმინდა ბასილის სახელობის ეკლესიის ნანგრევებზე აშენდა. ამჟამინდელი შენობის მშენებლობა 1616 წელს დაიწყო არქიტექტორ ნატალე მასუჩოს პროექტით. თავდაპირველად ნაგებობა ერთსართულიანი იყო. 1741 წელს შენობამ სახეცვლილება განიცადა: დაემატა მეორე სართული, სამრეკლო და კიბე. ეს სამუშაოები არქიტექტორ ანტონინო ბაზილეს გეგმით შესრულდა. კიბის შუა ნაწილში მოეწყო შადრევანი „სიუხვის“ ქანდაკებით, რომელიც მოქანდაკე ინიაციო ბუჩეტის ნამუშევარია. ნაგებობა დაზიანდა 1783 წლისა და 1908 წლის მიწისძვრების დროს. ამ უკანასკნელის შედეგად შენობის ზედა სართული თითქმის მთლიანად განადგურდა. ნაგებობა კიდევ უფრო მეტად დააზიანა მეორე მსოფლიო ომისდროინდელმა დაბომბვებმა. შენობის რესტავრაცია 1979 წელს დაიწყო და ამჟამად იგი კულტურული დანიშნულებით გამოიყენება. არქიტექტურა მონტე-დი-პიეტას სასახლე აგებულია მანერიზმის სტილში. მის ორივე მხარეს განთავსებულია ორ-ორი სარკმელი. სარკმლებს ზემოდან სამკუთხა ფრონტონები ამშვენებს და ისინი ერთმანეთისგან ნიშებითაა დაცილებული. შენობის მეორე სართულს, რომელიც მე-18 საუკუნეში აშენდა, ჰქონდა ღია აივანი, რომლის გვერდებზეც ორ-ორი სარკმელი იყო განლაგებული. დღეს მხოლოდ აივანი და სარკმლების ქვედა ნაწილებია შემორჩენილი, რადგან სართულის დანარჩენი ნაწილი 1908 წლის მიწისძვრამ იმსხვერპლა. შენობა მოიცავს დიდ კამაროვან დარბაზს, რომელიც ეზოში გადის. აქედან გადავდივართ მე-18 საუკუნის მონუმენტურ კიბეზე, რომელსაც პიეტას ღვთისმშობლის ეკლესიამდე მივყავართ. ეკლესიიდან მხოლოდ ფასადის ნაწილი გადარჩა; თავად ნაგებობა 1908 წლის მიწისძვრისას დაინგრა. სქოლიო